งดของขวัญ
ใกล้ถึงช่วงเทศกาลปีใหม่ ใครต่อใครก็พากันเตรียมหาของขวัญของฝาก ตั้งแต่ให้เพื่อนฝูง คนรู้จัก ไปจนถึงผู้หลักผู้ใหญ่
20 พ.ย. 2557

ใกล้ถึงช่วงเทศกาลปีใหม่ ใครต่อใครก็พากันเตรียมหาของขวัญของฝาก ตั้งแต่ให้เพื่อนฝูง คนรู้จัก ไปจนถึงผู้หลักผู้ใหญ่
ยิ่งหน่วยงานราชการนี่ขาดไม่ได้ ต้องรู้จักสานสัมพันธ์ให้งอกงาม
แต่เว้น “ธนาคารแห่งประเทศไทย” ไว้(อีก)ที่นึงนะจ๊ะ 
งานนี้ไม่ต้องตีฆ้องร้องป่าวให้เป็นข่าวหน้า 1 “ประสาร ไตรรัตน์วรกุล” ผู้ว่าการธนาคารแห่งประเทศไทย (ธปท.) ได้ลงนามเงียบๆ ในหนังสือเวียนเมื่อวันที่ 17 พ.ย.ที่ผ่านมา ถึงผู้จัดการสถาบันการเงินทุกแห่ง สั่งการให้สถาบันการเงินทุกแห่งงดเว้นการให้ของขวัญแก่ผู้บริหาร หรือพนักงานของ ธปท. ในเทศกาลปีใหม่หรือโอกาสอื่นใด
หนังสือเวียนชี้แจงว่า ผู้บริหารและพนักงาน ธปท. มุ่งมั่นที่จะปฏิบัติตัวเป็นกลาง เที่ยงธรรม และมีจริยธรรมในการปฏิบัติให้ลุล่วง เพื่อมุ่งสร้างเสริมให้ระบบการเงินของประเทศพัฒนาไปอย่างมีเสถียรภาพ มีความมั่นคงยั่งยืน 
ฉะนั้น เพื่อความโปร่งใสในการทำงาน และเป็นไปตามนโยบายกำกับดูแลกิจการที่ดี จึงต้องขอความร่วมมือดังกล่าว ซึ่งถือเป็นครั้งแรกที่ ธปท.มีประกาศไม่รับของอย่างเป็นทางการ หรือเป็นลายลักษณ์อักษรออกมา
การกระทำสำคัญกว่าคำพูด เห็นหน่วยงานกำกับดูแลการเงินของชาติมุ่งมั่นอย่างนี้ก็สบายใจ เหมือนที่คณะกรรมการกำกับหลักทรัพย์และตลาดหลักทรัพย์ (ก.ล.ต.) และบางหน่วยงานก็เคยประกาศมานานแล้วว่าไม่รับของขวัญจากบริษัทจดทะเบียนเช่นกัน 
อีกหนึ่งความสุขความสบายใจง่ายๆ ที่คุณก็คืนให้กับสังคมไทยได้